Beirniadaeth Cystadleuaeth Y Goron – 356

**SYLWADAU MENNA ELFYN HEB FOD MEWN UNRHYW DREFN**

**Beuno- Y Geiriau Olaf**

Alegori am iaith yw’r stori hon sy’n cael ei hadrodd yn ddeheuig. Mae’r agoriad yn un cyfoethog a chryno, ‘ Roedd y gwynt yn llawn geiriau’. Bron nad ydym mewn byd arall ar y cychwyn gyda Begw yn ‘troi’r pridd rhwng ei bysedd’ tra bod ei nain, Mair yn cadarnhau’r gred ‘bod yr afon yn cofio hanesion ‘…y rhai a ddaeth o’u blaenau. Awn drwy’r synhwyrau yng nghwmni’r ddwy gyda’r nain yn cydnabod hefyd eu bod nhw’n ‘mynd’. Synnwyr plentyn a gawn wedyn o Begw’n ceisio ymrafael â’r sefyllfa ddeublyg erbyn hyn a’r nain yn ei hannog i ddal ati i gadw’r iaith ‘ ei hachub hi’ fel y gwnaeth ei thaid. Hoffais y ddelwedd ‘ mae geiriau’n toddi fel eira’. Ceir gwrthdaro i’r stori dyner wrth i dad Begw wfftio ‘r sefyllfa a gwylltio ychydig at farn Begw. Yn nes ymlaen mae’n ei chysuro ac egluro ei sefyllfa. Hwyrach fod ail ran y stori yn llai cywrain er i’r frawddeg olaf dystio i’r ffaith fod hon gyda’r goreuon yn y gystadleuaeth eleni.

**Blodyn Tatws- Toddi**

Mae llais ymsonus y cymeriad yn y stori hon yn glir o’r dechrau. Ond efallai y gellid yn y dyfodol ystyried cychwyn y stori yn yr hyn a elwir yn *‘in medias res’* hynny yw creu awydd yn y darllenydd i wybod mwy am yr hyn ddigwyddodd. Gallai’r ail baragraff fod wedi creu chwilfrydedd o’r cychwyn cyntaf gyda ‘ Dydw i ddim yn gwybod beth ddaeth drosta i neithiwr’. Ond mae dawn ysgrifennu’r awdur yma yn ddigwestiwn. Mater o strwythuro yn well efallai er mwyn i’r darnau atgofus gael lle i lanio yn nychymyg y darllenydd. Er hynny mae yna egni a syniadau yma, a’r hunan-holi yn ddifyr ond weithiau yn rhyfedd o anystwyth. Mae’r diweddglo yn ogoneddus. Bron nad wyf am i’r awdur gychwyn yn y fan honno a gweithio am yn ôl. Does dim amheuaeth nad oes yma allu arbennig i lunio stori.

**Branwen\_ Ymdoddi**

Cwta dwy dudalen sydd yma ond down wyneb yn wyneb â cholled ac mae’r frawddeg ‘Pam na all popeth fod mor hawdd’ yn ein harwain at y sawl a gollwyd. Mae’n cyfleu y prysurdeb a ddaw yn sgil y golled a holl fwrlwm y drefn angladdol a ddilyn . Ceir cyfeiriad nodedig at ‘ esgidiau’ ond nid yw’n cael ei amlygu’n effeithiol. Rhy fyr yw’r darn i gyfleu yn ddigonol yr hyn oedd ynghlwm yn thema’r darn. Dylid meddwl eto am ddelwedd – fel yr ‘esgidiau’ neu rywbeth arall er mwyn cyfleu mwy o ddwyster arhosol.

**Cassandra- Cân yr Alarch**

Dyma ddarn mwyaf herfeiddiol y gystadleuaeth. Darn roddodd ysgytwad i’r darllenydd wrth i’r awdur egluro ei senario. Cychwyn gan gyfaddef ei fod wedi ei radicaleiddio. A fydde rhywun yn cydnabod safbwynt felly, tybed? Yn nes ymlaen mae’n ymresymu yn gredadwy gan alw ei hun yn ddelfrydwr. Cnewyllyn y darn yw clywed llais y darpar hunan- fomiwr yn cyfiawnhau ei weithred .Achub y Cymry a’r Gymru sydd ohoni yw ei fwriad rhag y dylanwadau estron a’r elfennau cynhwysol yn ein cenedl – defnyddia enghreiffitiau o’r tu allan i’w ddadl e.e. Yukio Mishima sydd yn rhyfedd wir o ddefnyddio enghreiffitiau estron i ddadlau dros bopeth cynhenid Cymraeg a Chymreig. Dyma awdur deallus tu hwnt ( caiff Iolo Morganwg hefyd ran-fechan yn ei ddamcaniaeth). O, ac mae’r diweddglo yn ysgubol o ddramatig ac erchyll. Hoffwn weld mwy o waith yr awdur cyffrous.

**Ceitho—Ymdoddi**

Ymsonau niferus a geir yma ac mae’n cychwyn yn atgofus gyda darluniau niferus o gymeriadau , eu mynd a’u dyfod ond buan y cawn y newid gan effeithio ar bob dim gan greu loes calon wrth i gymeriad ddweud ambell sylw syml o fachog ‘ fel pe bai’r lle ei hun yn gwybod ei fod wedi colli ei bwrpas’. Mae cipiadau o ddeialog bachog, effeithiol rhwng pobl â’i gilydd. Hoffais yn arbennig ‘ Ddoe a heddi wedi plethu’n un am eiliad, cyn fod heddi’n brathu nôl a mynnu’r llaw uchaf’. Bron na allai’r stori fod yn ddrama ( radio neu lwyfan) gydag ychydig mwy efallai o dyndra. Mae’n cloi gyda ‘ Turkish Delight’ yn sobr o awgrymog .Darn sy’n uchel iawn yn y gystadleuaeth.

**Eithin- Ymdodddi**

 Egyr y stori hon mewn modd sy’n ddelweddol gyfoethog—'tudalen wag yr awyr wen’ -- ac‘adar lliw llaid’ yn ôl ‘Mamgu. Yn fuan cyflwynir trasiedi deuluol o golli brawd wrth iddi geisio ymdopi â’r golled. Llwydda i gyfleu’r golled drwy’r tirwedd – ‘hyd goch yr wybren yn ymdoddi’n staeniau gwaedlyd’ . Ceir paragraff hynod farddonol wrth wynebu colli ei brawd drwy ddychmygu’r awyr fel môr a hithau ar y traeth ac wrth bentyrru delweddau fel y drudwns yn… ‘fwledi pluog’, mae’n ystyried mor heintus yw anobaith. Ceir pytiau reit athronyddol yn y darn hwn ac mi allai fod wedi cyrraedd yn agos at ennill y darllenydd yn llwyr ond daw marwolaeth brawd arall i lastwreiddio’r golled wreiddiol. Trueni hynny achos mae rhannau campus yn y darn hwn sy’n aros yn hir yn y cof.

**Elgar**

Darn sy’m osio rhwng doniolwch a difrifoldeb yw hanfod y stori hon a Mair yw prif ffocws y darn gyda’i theulu yn rhoi gofal iddi ond yn analluog o dewi a mynegi ei hun yn ei ffordd ddihafal ac mewn sefyllfaoedd lle y disgwylid gweddustra e.e. capel. Ceir digrifwch sy’n anghysurus ond hefyd mae gwedd gariadus y teulu yn cyfoethogi’r stori. Ai delwedd yw’r ddafad o dranc Mair hefyd? Er y cychwyn dramatig ac egni’r cymeriadau mae’r stori’n gorffen braidd yn siomedig.

**Nel – Paned o De**

Mae’r stori’n cychwyn ac yn gorffen gyda ‘Paned’ sy’n egluro’r teitl ond mae’r darllenydd yn pendroni ai trosiad yw’r holl gyfeiriadau at bethau a gwrthrychau er mwyn cyfleu eu perthynas â’i gilydd? Mae’r stori’n ymwneud â chasglu llwyth o bethau ar gyfer y tŷ gan restru y pethau a brynwyd. Stori am therapi casglu ‘ retail’ a geir ac mae’r darllenydd yn ysu am y stori gudd yn y garwriaeth. Ceir darlun deniadol o’r cartref a’u gobeithion yno ond mae rhyw afrwyddineb yn y ddeialog sy’n tanseilio’r hapusrwydd arwynebol. Dechrau a diwedd y stori yw’r ‘paned’ ac mae’r cyfaddefiad am y ‘ tegell’ braidd yn abswrd , wedi’r holl drafô a’r siopa?

**Picil – Trwy Gicio a Brathu**

Dyma gynnig mwyaf cymen a deniadol y gystadleuaeth ac mae’n stori hyfryd am gariad cyntaf . Mae’r ddau ymson yn dangos dawn i greu gyda chymeriadu diddorol a thyner. Ac wrth i’r berthynas ddatblygu cawn fewnolwg o’u bywydau, y naill a’r llall. Ond er mor ystwyth a llyfn yw’r cymeriadau a’r ymsonau nid yw’r deialogau yn cydweddu â’r un disgleirdeb. Ac yn anffodus dyw’r darnau barddonol ddim cweit yn tycio. Eto i gyd, mae dawn diamheuol gan yr awdur a dylid dal ati i gyfansoddi.

**Potel dŵr poeth – Toddi**

Mae hon yn stori sy’n cyfleu dau fyd , un o gynhesrwydd ei chartref a’r llall yn cynrychioli oerfel gyda’i ffrindiau yn y Brifysgol, ffrindiau, sydd wedi symud i’r ddinas yng Nghaerdydd. Cawn bortread da ohoni a fflachiadau o’i theimladau. Dotiais at y deialog clyfar am y bŵts a’r cyffro rhyngddi hi a’r merched yn eu lle newydd yng Nghaerdydd. Deialog chwim rhwng ‘ genod’ , a’r rheiny yn mynnu ei bod hi’n unig am nad yw’n cael bod yn rhan o’u cwmni. Rwy’n teimlo fod stori go iawn yn llechu‘n slei bach a heb gael ei datblygu. Yn anffodus, nid yw presenoldeb ei chariad yn cyfrannu fawr ddim i’r darn. O ailddrafftio mae yna stori dda yma. Yn anffodus ceisiwyd glynu’n rhy slafaidd at y testun gyda ‘ toddi’n cloi’r cyfan. Ond mae’r stori go iawn eto i’w llunio ac yn haeddu llais unigryw yr awdur.

**Robin Goch—Adleisiau’r Gorffennol**

 Ceir disgrifiadau credadwy yma o sefyllfa hen ŵr mewn cartref gofal a’i ddiffyg gafael bellach ar bethau, a’r cof yn ddrylliog. Oherwydd hynny, cawn doreth o gymeriadau sy’n ei ddrysu a minnau fel darllenydd hefyd. Ai rhithion ydynt neu rhai o gig a gwaed sydd yno? Mae cymysgu amserau’r ferf efallai yn cymhlethu pethau hefyd, ond ai yn fwriadol y gwnaed hynny gan wybod mai anwadal yw amserau yn ei olwg ef? Rhaid canmol yr awdur am greu darn atyniadol ac ymadroddion cefn gwlad mor naturiol fel y sylw ‘ dydi ddim yn dywydd torri gwair’ . Un enghraifft yn unig o’r talpiau godidog o ymadroddion cyfoethog a geir yn y stori hon. Stori swmpus. Y trueni yw bod rhai gwallau teipio yn amharu arni .

**Tara Aur**

Stori amharadwysaidd ( haws dweud *dystopia*) sydd yma Cawn nifer o hanesion gwahanol abswrdaidd gan nifer o gymeriadau sy’n ceisio datrys neu yn hytrach fyw trwy’r profiad o wynebu’r tranc y byd. Rhyfeddol yn wir yw’r meddyliau a ddaw i’r rheiny sy wedi goroesi. Cred Meic y dylai fod wedi mynd i’r traeth i wylio gwylanod. Neu meddai, sawl gwaith wrth feddwl am daith amgen. Elen a Ceri wedyn sy’n gweld ‘ tonnau’n lapio a dagrau’n cwympo ac am ryw reswm yn credu mai yfed gwin coch sy fwya addas tra’n eistedd ar do car! Rhaid canmol yr ymgeisydd am fentro i fyd gwyddonias ac mae’n werth i’r awdur ailafael â’r casgliad difyr a rhyfedd o gymeriadau gan weithio eto ar y darn. A thalu sylw i wallau iaith wrth wneud. Mae hon yn sicr yn stori sy’n haeddu ei chymhwyso gan fod y dychymyg yn cynnal reiat go iawn.

**Taran – Maeth calon**

Stori sy’ n datblygu’n raddol yw hon. Mae’r darlun cychwynnol yn cynnal ein diddordeb gan fod y person sy’n adrodd y stori am wneud yn siwr ei fod yn anhysbys. Ffordd dda o greu cyffro oedd hyn ac mae’r amwysedd ym meddwl y cymeriad yn dwysau wrth iddo geisio synhwyro teimladau person arbennig tuag ato. Person go ofnus yw beth bynnag a chawn wybod hyn fel y tyn ei grys dros ei fol ac yna daw llais ei dad ( awdurdodol) i ymosod arno yn ei ddychymyg. Diddorol fel y mae’r pytiau eithafol hyn yn cyflymu diddordeb y darllenydd. Yn fuan wedyn cawn wybod am ei berthynas gyda darlithydd hŷn ond yn gysgod dros y cyfan yw’r sylweddoliad o’i amherffeithrwydd yng ngolwg ei dad. Cynyddir y tyndra wrth i atgof am ei dad yn coginio asio i sefyllfa yn y gegin gyda’r darpar ( efallai ) gariad ac mae’r holl senario yn arallfydol rhwng y dail llysieuol , a’r pasta yn tagu a sgrechiad. Bron na wyddom beth yw teimladau’r bachgen erbyn hyn. Ai saig yw ef ei hun? Ac mae’r amwysedd yn dyfnhau a’r awydd am gysur anniwall yn amwys, Dyma’r man lle y daw’r ‘toddi’ i selio neu sarnu’r sefyllfa . Byddai’r stori yn gryfach o wirio rhai llinellau. Darn cofiadwy dros ben am drawma plentyndod. Chwip o stori a’r frawddeg sy’n cloi yn wrthbwynt trawiadol.

**Tudur**

 O’r cychwyn mae’r frawddeg agoriadol o walydd gwyn a’r gadair wen yn cyfleu i ni dristwch salwch y claf. Llwydda i gyfleu’r ymdeimlad o wacter ond gyda llais ei dad yn ei alw a’i annog i nofio, i ymladd , i frwydro yn ei gynnal rhag syrffed llwyr. Mae’r ysgrifennu yn llyfn a’r darlun o’r hosbis yn lled gysurus. Caiff Macsen ei symud o’i stafell gan weithwyr yn tsiecio’r adeiladau a dyma ei orfodi i fentro ymhellach na’r lle a’r awydd i weld mannau cyfarwydd iddo. Ceir ymadroddi hyfryd am yr awydd i ‘deimlo prydferwch y byd’. A dyma ddal gafael unwaith eto â’i orffennol gyda darn hir sy’n fawlgan i’r fro gan weld godidowgrwydd o’r newydd eto. Dyma yn sicr un o’r darnau mwyaf disglair a gafwyd yn y gystadleuaeth—stori calondyner, yn wir.

 **Ond dyma ddod at y goreuon yn y gystadleuaeth**

**Fel hyn yr ydym yn eu gosod :**

1. Sioni

**Sioni Ymdoddi/ Toddi**

**Wedi cael modd i fyw o ddarllen y stori hon. Hyd yn oed os yw ar thema sydd yn rhy gyfarwydd o lawer sef merch yn ceisio ‘cydio unwaith eto yn ei hunaniaeth ei hun’! Gyda’r tamaid yna o wybodaeth fe wyddom fod yna rywbeth mawr wedi digwydd iddi.**

**A gogoniant y stori yw na chawn wybod beth oedd wrth wraidd ei haflonyddwch tan y diwedd. Yn hytrach, fe’n harwain ar hyd glyn cysgod diflastod, a hynny drwy ysgrifennu rhai llinellau ac yna eu dileu gyda llinellau syth ar eu traws ond dyna wych yw y gallwn ddarllen yr hyn y ceisiodd ei ddileu. A dyna grefft arbennig. Rhoi i ni stori tu ôl i’r stori nad ydym go iawn fod i’w darllen.**

 **Achos cefnlen y stori yw yr ymgais i ysgrifennu ac anogaeth ei mam iddi wneud ac i raddau fe led awgrymir nad yw bywyd wedi bod yn garedig iddi. Mae’r ddeialog yn gredadwy ac amrwd hefyd wrth iddi benderfynu mynd i ddosbarthiadau ysgrifennu creadigol. Yno, mae’n gyndyn i rannu ei gwaith er anogaeth y tiwtor, ‘ y dyn mwyaf gorjys’ . Yn anffodus, daw merch a fu yn yr un dosbarth â hi yn yr ysgol yn aelod o’r grŵp hefyd, un nad yw wir am ei hadnabod gan wneud iddi regi ‘ o’r holl bobl yn y byd ‘! Myn bod ‘ Cymru yn rhy fach’. Ceir hiwmor ymysg ei chyflwr clwyfus.**

 **Rhagoriaeth y stori hon yw ei bod mor amlhaenog gyda’r tasgau ysgrifennu creadigol unwaith eto yn ei sbarduno i ysgrifennu ac yna – ddileu eto yr hyn a luniodd. Yn raddol iawn y cawn wybod am ei thor briodas mewn deialog gyhyrog. Medrodd ddisgrifio’i chyn bartner mewn cwpwl o eiriau gan ei ddisgrifio ‘ yn y ‘sgidiau Hoka hyll ‘na brynodd o i neud i bobl feddwl bod o’n rhedeg’!**

**Yn gryno, mae’n dilorni barddoniaeth, a’r *haiku* ac yn methu’n lân â’r tasgau hyd at y diwedd yn deg. A phan mae’n wynebu ‘ My first baby journal’ daw’ n eglur i’r darllenydd iddi golli plentyn a dyna’r rheswm dros y frwydr arall fewnol ohoni’n ceisio rhoi trefn ar ei bywyd.**

 **Gorffen yn orfoleddus drwy darllen a chyfadde nad yw ar y testun osodwyd ond mae’n glamp o linell glo’ Yn ara bach dwi’n dechrau clywed llais fy hun eto’.**

**Dyma artist geiriau a phob gair wedi ei saernio. Campwaith yn wir. Darn a wnaeth imi lonni gyda’i rhagoriaeth a’i gweledigaeth ac edmygu ei dawn yn ddibetrus. Edrychwn ymlaen at ddyfodol awdur disglair.**

**Yn ail 2**

**Tegid**

**Tegid- Toddi**

**Dyma gymryd ‘ toddi’ yn llythrennol. Darn seicolegol yw am ei fywyd. A yw o ddifri yn ‘ toddi’? Rhestr o gwynion a gawn ohono fel y brawd mawr yn mynd â’i frawd a’i chwaer i gaffi. A does dim byd yn plesio yno. Cawn linell anfarwol wrth iddo adrodd ffrae rhwng ei dad a’i fam. Brawddeg ysgubol yw ‘ Hefyd mae o bach yn pathetig gorfod erfyn ar dy rieini dy hun i beidio ffraeo’ . Ond buan y clywn ef yn cydnabod y profiad o doddi ‘fel tase fy mherfeddion yn dadmer a’r dŵr yn dripian yn raddol bach.’ Sylweddolwn mor eithafol yw’r ‘toddi’ pan yw’n cyfaddef iddo roi ei law drwy’r bwrdd yn y wers Saesneg a thrwy Bunsen burner yn Biol. Aiff i’r eithaf wedyn i gydnabod nad oes neb yn ei weld gan iddo gael ei doddi. Delwedd anweledig yw sy’n baradocsaidd braidd! Mae’r paragraff olaf yn gerdd brôs godidog ( er trist). Ac yn gerdd arbennig iawn. Pytiau cofiadwy a dychmygus dros ben ac mae’r cymeriad ei hun yn cyfleu yn ddeheuig gymhlethdod bywyd gan drawsffurfio ei fyd go iawn i fyd hunan-greadigaethol. Darn arbennig iawn a chofiadwy dros ben.**

1. **Yn drydydd**

**Cocŵn**

**Cocŵn- Ymdoddi**

**Dyma ddarnau sydd, bob un ohonynt yn rhoi ongl a bydolwg gwahanol i ni o ‘Ymdoddi’. Mae’r pedwar darn yn cyfleu naws ac ymagweddau amgen - o’r’ Annwyd bore Llun’ sydd yn ddarn lled ysgafn at yr ail ddarn sy’n darlunio perthynas rhywiol mewn modd awgrymog a’r llinell olaf yn lliwio a lleisio natur y berthynas. . Cyflymir ein chwilfrydedd yn y trydydd darn o wybod ei bod yn cerdded adre ar ei phen ei hun a’r tyndra yn ein cadw â’n gwynt yn ein dyrnau hefyd. Am yr olaf, dyma ddarn celfydd o lenyddiaeth drwy synnwyr arogli gyda phersawrau yn cyfleu bywyd (a dillad )y sawl a gollir. Collir yr arogl hefyd ond ni chollir effaith y darn hwn fel un o’r darnau mwyaf godidog yn y gystadleuaeth. Yn dalp hyfyw o synwyrusrwydd celfydd a chofiadwy.**

**Eisteddfod yr Urdd Dur a Môr 2025**

**Cystadleuaeth y Goron**

**Sylwadau Emyr lewis**

**CYFFREDINOL**

Roedd safon y gystadleuaeth hon yn arbennig o uchel. Roedd pob un darn yn werth ei ddarllen, a’r goreuon yn plesio yn fawr. Doedd hi ddim yn hawdd dewis rhestr fer, heb sôn am gyntaf, ail a thrydydd, ac fe fyddwn wedi bod yn hapus gweld coroni dros hanner y gweithiau a ddaeth i mewn. Dydi rheolau’r Urdd ddim yn caniatáu rhannu gwobr, felly bu rhaid i Menna Elfyn a minnau ddewis tri, a’u gosod yn nhrefn teilyngdod. Wedi trafod yn glên a gwrando ar ein gilydd, fe gytunom ar y drefn ganlynol:

1. Sioni
2. Tegid
3. Cocŵn

Rhaid canmol Cymraeg ysgrifenedig y rhan fwyaf o’r ymgeiswyr, ond y mae hyd yn oed rhai o’r goreuon yn gwneud gormod o gamgymeriadau ieithyddol. Ar adegau, roedd y gwallau mor niferus fel ei bod hi’n anodd dilyn trywydd y stori, ac mae hynny’n siŵr o effeithio ar feirniad. Fel y dywedodd y bardd T. Arfon Williams:

 Nid heb ambell linell wen

 Tragwyddol heol awen.

Un peth yr hoffwn dynnu sylw ato sy’n gyffredin i nifer o’r darnau yw camddefnyddio terfyniadau berfol, yn arbennig (1) defnyddio’r terfyniad -ai yn lle -a yn yr amser presennol (ystyr ‘gwelai’ yw ‘roedd yn gweld’, nid ‘mae’n gweld’) a (2) defnyddio ffurfiau amhersonol (-ir, -wyd ac -id) yn lle rhai personol (ee mae -wyd yn aml yn cael ei ddefnyddio lle dylai fod -odd). Fy nghyngor i’r cystafdleuwyr yw i fynd ati i ddysgu’n iawn sut a phryd i ddefnyddio’r ffurfiau hyn yn gywir, cyn mynd ati eto i’w defnyddio.

Ond ni ddylai unrhyw un o’r cystadleuwyr yma wangaloni. Fel y nodais, roedd gwaith pob ymgeisydd yn werth ei ddarllen, ac anogaf bob un i ddal ati i sgwennu.

**Y CYSTADLEUWYR**

**Beuno – Y Geiriau Olaf –** Stori fer dwymgalon am ferch ysgol sydd yn ceisio adfer a chynnal hen ffordd o siarad ei Nain. Mae’n ddangoseb effeithiol o sut mae ieithoedd a thafodieithoedd, ynghyd â’r straeon, hanesion a thraddodiadau sydd ynghlwm â nhw, yn cael eu disodli gan ffyrdd newydd o siarad, ac yn dod yn destun dirmyg gan genhedlaeth iau, dim ond i’r genhedlaeth nesa’ weld faint o golled a fu a cheisio gwneud rhywbeth am y peth. Mae’r ddelwedd ganolog o eiriau yn diflannu (o gof ei Nain ac o ymwybyddiaeth y gymdeithas) fel rhew yn toddi yn drawiadol, ac yn mynegi tristwch sefyllfa ei Nain, sy’n mynd yn anghofus. Mae’r amwysedd ynghylch beth sy’n cael ei drafod (ai’r Gymraeg sy’n diflannu ai tafodiaith?) yn ychwanegu at bŵer y stori, gan ein gorfodi i feddwl yn ddyfnach am ymdrechion i gynnal yr iaith. Mae’r stori wedi ei dweud yn dda, er bod angen sylw manylach i genedl enwau.

**Blodyn Tatws – Toddi –** Ymson merch yn ei hugeiniau cynnar sy’n byw ar ynys ac, yn groes i’w harfer, yn codi’n gynnar a mynd i’r traeth. Mae’n myfyrio am ei sefyllfa, gan gymharu ei hun â’i chyfeillion. Mae hi’n llawn ansicrwydd a hunanfeirniadaeth, gan hiraethu am ddiniweidrwydd plentyndod. Ond nid rhyw fogelsyllu hunandosturiol a geir yma, yn hytrach tôn ymwybodol hunanddychanol, a barodd i mi chwerthin yn uchel ar adegau. Mae perchennog llais y darn yn ddigon treiddgar a deallus i weld ei gwendidau ei hun ac i weld drwy ei ffuantusrwydd achlysurol. Disgrifir ei chyflwr fel ‘pre-quarter life crisis’. (Mae hwn yn un o nifer o ymadroddion Saesneg sydd yn britho’r gwaith. Tybiaf mai’r bwriad yw cyfleu ieithwedd cenhedlaeth yr awdur, a pharchaf hynny, ond byddai’n well gen i yn bersonol pe bai’r awdur talentog yma wedi dod o hyd i ffordd i fynegi ei hun gan ddefnyddio llai o Saesneg.) Fe’m atgoffodd o stori fer Siân James ‘Luminous and Forlorn’ ond efo agwedd iachach o lawer tuag at fywyd.

**Branwen – Ymdoddi –** Dyddiadur tri diwrnod sy’n croniclo teimladau a phrofiadau menyw sydd wedi colli ei mab. Mae paratoadau ar gyfer y Nadolig wedi eu gweu ynghyd ag atgofion sydd mor fyw hyd nes ei bod yn gweld a chlywed ei mab, gan roi arlliw swrreal i’r dweud, a gryfheir gan y dieithrwch y mae hi’n ei deimlo tuag at y bobl o’i chwmpas gan gynnwys, ymddengys, ei phlant eraill. Mae peth dweud cryf a chofiadwy yma, ond mae tuedd hefyd i orlwytho’r dweud â geiriau haniaethol ac ansoddeiriau. Mae angen hefyd gwirio’r ramadeg yn ofalus cyn cyflwyno gwaith i’r gystadleuaeth.

**Cassandra – Cân yr Alarch –** Ymson ysgytiol person sydd yn ystyried gweithred o hunanaberth honedig er mwyn achub Cymru a’r Gymraeg rhag yr hyn a wêl fel dylanwadau estron arnynt gan bobl sydd o blaid bod yn gynhwysol. Dyma ddarn cryf o eironi dychanol estynedig (tybiaf) sydd yn cyfleu agweddau, cymhellion a rhesymeg person rhagfarnllyd ac atgas yn erbyn cyd-ddyn, mewn geiriau sy’n adlewyrchu yn anghysurus lawer o ieithwedd a dadleuon cenedlaetholdeb Cymreig. Cyfosodir y dadleuon gydag enghreifftiau o weithredoedd hunanddinistriol megis *seppuku* yr eithafwr asgell dde o Siapan Yukio Mishima. Er cryfed y rhethreg, o ddarllen yn ofalus gwelir bod y genadwri yn cael ei bradychu gan wrth-ddweud, camresymegu a chamddehongli. Er enghraifft clodforir Iolo Morgannwg fel person adweithiol am iddo ‘atgyfodi hen draddodiadau’ gan anwybyddu mai eu dyfeiso nhw wnaeth Iolo fel rhan o gynnal ei weledigaeth radical o degwch cymdeithasol. Mae hyn hefyd yn gwarchod yr awdur rhag y cyhuddiad o fod wedi gwneud yr hafaliad rhy gyffredin a chyfeiliornus rhwng ceisio gwarchod y Gymraeg ac ymagweddu asgell dde adweithiol. Ar y diwedd mae pwt (dychmygol) o stori yn *Golwg* sydd yn dwysáu’r dychan mewn modd syfrdanol. Hoffwn pe medrwn ddweud ’mod i wedi mwynhau’r darn hwn, ond nid dyna fyddai’r gair cywir. Roedd yn heriol ac yn arswydus, a da o beth oedd hynny.

**Ceitho – Ymdoddi –** Cyfres gelfydd o ymsonau yw’r ymgais hwn. Awn o siop wledig i bentref diwydiannol yn y de-ddwyrain, i dafarn yn Mangor i barc chwarae plant. Mae lleisiau’r ymsonau yn wahanol i’w gilydd o ran acen a phersonoliaeth, ac mae hynny’n arwain dyn i gredu mai darnau ar wahân i’w gilydd ydyn nhw i ddechrau, ond wrth i’r gwaith fwrw yn ei flaen, gwelir bod cysylltiadau rhyngddyn nhw, ac fe ddatgelir fesul tipyn hanes a chefndir cymeriadau (rhai’n ymsonwyr, eraill ddim), yn ogystal â’r berthynas rhyngddynt. Ond ni ddatgelir pob dim yn llwyr, gan adael bylchau a chwestiynau yn yr un modd ag y mae bywyd go iawn yn ei wneud. Mae yma ymdeimlo dwys â chymhlethdodau a dryswch bywyd bob dydd yn ogystal â dathliad o’r eiliadau o lawenydd sy’n disgleirio drwyddynt. Mae’r arddull yn pendilio rhwng y llafar a’r clasurol yn effeithiol.

**Cocŵn – Ymdoddi –** Pedwar o ddarnau a geir yma, y tri chyntaf yn gipolygon o ddigwyddiadau penodol ond (ymddengys) arferol ym mywyd menyw ifanc a’r pedwerydd yn fyfyrdod trawiadol am etifeddiaeth a galar drwy gyfrwng trafod persawr ar ddillad. Mae’r pedwerydd darn hwn, fel y cyntaf, yn ymson, tra bo’r ddau ddarn yn y canol yn adrodd stori o safbwynt gwrthrychol. Wedi dweud hynny, mae’r modd y mae naws a natur y cynnwys a’r dweud yn datblygu o ddarn i ddarn yn ein symud fesul cam o ymson hunan-druenus i fyfyrdod stoicaidd. Mae’r disgrifiad yn y trydydd darn o deimladau a meddyliau merch wrth gerdded adref ar ei phen ei hun yn y nos yn ysgytiol. Mae’r arddull drwyddi yn rhwydd ac yn cynnal diddordeb, gyda nifer o ymadroddion a delweddau trawiadol.

**Eithin – Ymdoddi –** Dyma ferch ifanc yn dweud stori digwyddiadau trasig yn ei theulu – un o’i brodyr yn marw yn ifanc o ganser ac un arall wedyn yn cymryd gorddos yn sgil methu ymdopi â’r golled honno. Mae hi’n myfyrio am natur galar a ffawd, gan gyfleu yn drawiadol ar adegau y bwlch rhwng trallod a diniweidrwydd ymateb plant iddo. Yn gefnlen i’r stori, mae sôn am ddigwyddiadau bob dydd bywyd amaethyddol, sydd yn parhau fel pe baent mewn byd ar wahân, yn ddi-hid am ddioddefaint y teulu. Mae’r arddull yn ddwys ac yn drwchus – yn ogystal â’r myfyrdodau anodd, mae yma bentyrru ansoddeiriau a delweddau. Er bod hyn ar adegau’n drawiadol (er enghraifft y ddelwedd o blant fel darnau gwyddbwyll) ac yn cyfrannu at awyrgylch glostroffobig y darn, teimlaf fod angen chwynnu rywfaint arnynt, yn arbennig o ran y darnau disgrifiadol ar y cychwyn.

**Elgar – Y Ddafad –** Stori fer yn croniclo dadfeiliad ymenyddol Mair, hen wraig weddw, y mae ei merch Siân yn gofalu amdani. Er gwaethaf y cefndir athrist hwnnw, mae’r stori yn llawn bywiogrwydd, gydag elfennau o hiwmor a dychan cymdeithasol yn cydblethu â thynerwch a chydymdeimlad, oll wedi eu mynegi yn odidog yn nhafodiaith ardal Dyffryn Teifi. Mae’r disgrifiadau yn gynnil a siarp, heb ddweud gormod. Ar gychwyn y stori ceir disgrifiad o ŵr Mair yn saethu hen hwrdd sâl, gan adael dafad unig i bori’r caeau. Mae’r cyfosodiad gyda ffawd Mair yn amlwg. Ar un olwg, mae hyn yn help i greu islais sinistr i’r stori, gan fod Siân yn rhoi tabledi cysgu i Mair bob nos, a daw i gredu bod hynny’n cyfrannu at ddadfeiliad Mair. Ar y llaw arall, efallai fod y cyfosod rywfaint yn anghynnil. Gellid rwy’n credu osgoi hynny drwy newid y teitl a diwygio’r brawddegau olaf.

**Nel – Paned o De –** Stori fer am gwpwl ifanc sydd newydd brynu eu cartref cyntaf yn Aberystwyth. Er cyffro’r profiad hwnnw a’r bodlondeb a’r hwyl a geir o ddewis paent, addurniadau a nwyddau ar gyfer y tŷ, mae rhywbeth yn pryderu un o’r ddwy. Mae’r pryder hwnnw yn cronni dan yr wyneb, nes brigo i’r golwg ar ddiwedd y stori wrth iddi benderfynu ei goncro a thrwy hynny greu sylfaen gadarn ar gyfer dyfodol y cwpwl. Mae’r stori a’r cymeriadau yn dyner ac yn annwyl, ac fe ddarlunir yn effeithiol agosatrwydd hwyliog cariadon ifanc a’u consýrn am ei gilydd. Yn anffodus, fodd bynnag, mae’r arddull, y gystrawen a’r eirfa yn rhy wallus, ac mae’r awdur yn ymdrechu’n rhy galed weithiau i greu argraff, pan fyddai dweud plaen wedi bod yn well. (Er enghraifft mae’r ymadrodd ‘ffrwydrodd ei llygaid siocled’ yn gymysgu delweddau anffodus.) Mae hyn yn drueni, gan fod dawn ddiamheuol gan Nel i ddweud stori a chreu awyrgylch. O weithio ar ei chywirdeb a’i disgyblaeth dweud, bydd hi’n serennu.

**Picl – Trwy Gicio a Brathu –** Dechreua’r stori yma fel hanes syml a thwymgalon am ddau berson ifanc, Macs a Greta, yn syrthio mewn cariad. Adroddir y stori ar ffurf pytiau byr o ymson gan y naill a’r llall – a chan y llyn lle maent yn cwrdd i fynd am dro. Mynegir petruso diniwed y ddau cyn cwrdd am oed, mewn modd uniongyrchol, digri a chwareus, gan gynnwys dychan priodol iawn ar or-ddehongli mewn gweithau llenyddol. Ond mae rhyw gysgod yn disgyn dros eu perthynas, wrth i Greta gilio rywfaint. Gyda hi’n datgelu’r rheswm erchyll dros hyn, mae tôn a natur y dweud yn newid, a chyda hynny daw aeddfedrwydd i’r berthynas mewn diweddglo gobeithiol. Mae Picl wedi cynnwys rhai penillion yn y gwaith, sy’n cynnig sylwadau am yr hyn sy’n digwydd yn y stori. Tra bo lle i ddyfeisiau o’r fath weithiau (ac yn wir, mae ymsonau’r llyn ei hun yn ddyfais sy’n gweithio’n dda yn y stori hon), dydw i ddim yn credu bod cynnwys y penillion wedi llwyddo. Mae dawn brin gan Picl i gyfleu pethau’n uniongyrchol drwy ymson a deialog heb fod angen y rhain.

**Potel Ddŵr Poeth – Toddi –** Merch sydd newydd raddio o Brifysgol Aberystwyth ac wedi dychwelyd i gartref ei rhieni sy’n adrodd ei phrofiad yma. Mae’n cyferbynu ei sefyllfa glyd gyda’r tŷ oer y bu hi’n byw ynddo gyda’i ffrindiau tra oedd hi yn y Brifysgol. Mae’r ffrindiau hynny bellach wedi symud i Gaerdydd, a bydd hi’n ymweld yn gyson â nhw. Er mor gysurus yw ei bywyd bellach, mae hi’n cenfigennu’n ddistaw at ei chyfeillion yn eu tŷ dinesig sydd, meddent, hyd yn oed yn oerach na’r tŷ yn Aber. Mae hyd yn oed yr oerfel hwnnw’n destun cenfigen. Mae’r dweud yn uniongyrchol, yn ddigri ac yn ddychanol am fywyd ifanc, a pha mor arwynebol a llithrig y gall cyfeillgarwch coleg fod. Dyma awdur sy’n gwybod sut i gyfleu teimladau a phrofiadau ei chenhedlaeth yn chwareus a difyr, ond heb anwybyddu’r anesmwythdra a’r pryder cyson mewn cyfnod sydd, wedi’r cyfan, yn dal yn rhan o dyfu fyny.

**Robin Goch – Adleisiau’r Gorffennol -** Darn estynedig o waith sy’n croniclo bywyd Wil, hen ffermwr, sydd bellach yn byw mewn cartref gofal, ac wedi dechrau colli gafael ar bethau. Daw atgofion ato drwy gyfrwng ymwelwyr rhithiol – sef fersiynau iau ohono’i hun ac aelodau o’i deulu – a chyfleir dryswch ei feddwl yn gelfydd yn y modd nad yw’n adnabod yr ymwelwyr hyn yn llawn, er eu bod yn gyfarwydd iddo. Yr unig rai y mae yn eu hadnabod yn sicr yw Ani, ei wraig, a Gwen ei ferch. Yn achos Gwen, ymwelydd go iawn yw hi, ond yn achos Ani, nid yw’n eglur ai rhith ai person go iawn a ddarlunir yma, tro bach cynnil sy’n drysu’r darllenydd ei hun. Mae llawer o waith meddwl wedi mynd i mewn i’r darn hwn o ran strwythuro a disgrifio. Mae’n drueni na thalodd Robin Goch gymaint o sylw at gywirdeb iaith. Mae wedi mabwysiadu arddull led-glasurol, fel sy’n gweddu i’r testun, ac ar adegau mae hynny’n llwyddiannus iawn, ond mae’r effaith yn cael ei difetha yn rhy aml gan wallau.

**Sioni – Ymdoddi/Toddi –** Cawn hanes menyw ifanc y mae ei pherthynas wedi chwalu wrth iddi ddilyn, ar anogaeth ei mam, gwrs ysgrifennu creadigol wythnosol. Chwarddwn a gwingwn ar ei sylwebaeth am y gwersi ac am ei hymdrechion i fod yn sgwenwraig, yn arbennig ei sylwadau dilornus am y darnau mae’n eu cyfansoddi fel rhan o’r cwrs, ei theimladau serchus tuag at yr athro a’i dirmyg tuag at Rhian Walters, menyw arall yn y dosbarth oedd yn arfer bod yn yr un dosbarth ysgol â hi. Llwydda i osgoi darllen ei gwaith o flaen y dosbarth. Mae’r athro yn mynnu bod rhywbeth ar goll yn ei gwaith hi, ac ar ddiwedd y stori mae hi’n wynebu’r peth hwnnw yn ddewr gan daflu goleuni newydd trasig ar sut y gorffennodd ei pherthynas â’i phartner. Daw’r stori i ben a hithau ar fin darllen darn i’r dosbarth am y tro cyntaf, a hwnnw’n ddarn sy’n mynegi ei phrofiad. Synhwyrwn y bydd y weithred honno yn chwyldroadol iddi. Cefais flas mawr ar waith Sioni. Mae’r stori wedi ei hadeiladu yn grefftus. Hoffais yn fawr yr elefennau metaffuglennol oedd yn deillio o gynnwys gwaith y dosbarth yn y stori, a’r awgrym fod y stori ei hun efallai yn rhan o’r gwaith hwnnw. Ond mae mwy na chlyfrwch yn y stori hwn. Mae yma gyfuniad o dynerwch, ffyrnigrwydd a doniolwch mawr sy’n cyfleu i’r dim gymhlethdod sefyllfa’r prif gymeriad a’i hymateb i’r cymhlethdod hwnnw.

**Tara Aur – Haul Fachlodd tra hi eto’n Ddydd –** Mae rhyw drychineb wedi digwydd, ac mae’r rhan fwyaf o drigolion y byd wedi diflannu. Cawn gyfres o ddarnau sy’n disgrifio profiadau gwahanol unigolion sydd wedi goroesi’r drychineb hon. Mae’r fformat dychmygus hwn yn rhoi cyfle i Tara Aur i ddweud hanesion amrywiol, o ymgais wyllt Mali i ddod o hyd i’w merch mewn ysgol gynradd wag, drwy fyfyrdod Maura am feidroldeb wrth iddi frodio, hyd at ddathliad swreal Elen a Ceri wrth rannu bwyd a photel o win gan eistedd ar do car. Fel un sy’n hoff o ffuglen wyddonias, fe wnes i fwynhau uchelgais yr ymgais hwn. Yn anffodus, fodd bynnag, mae angen llawer iawn o waith ar y darn oherwydd y camgymeriadau sylfaenol o ran gramadeg a geirfa sydd ynddo.

**Taran – Maeth Calon –** Stori am ddyn ifanc sydd wedi cwympo mewn cariad efo dyn hŷn fu’n ei ddysgu yn y Brifysgol. Trwy atgofion a myfyrdodau a ddaw iddo wrth deithio i Benarth ar ymweliad â’r cyn-ddarlithydd, cawn ddisgrifiad o’r ymwneud rhwng y ddau, cofnod o berthynas anodd y dyn ifanc sensitif gyda’i dad rhodresgar a hunanol, a chip ar ddigwyddiadau trawmatig o’i orffennol. Wedi cyrraedd Penarth, cawn hanes paratoi pryd o fwyd, sydd ar yr un pryd yn cynnau atgofion cas ym meddwl y llanc ac hefyd yn cynnig cyfle am ollyngdod a chysur emosiynol iddo yng nghwmni ei gariad. Ond mae amwysedd mawr, yn fy marn i, yn y diweddglo. Teimlais mai rhyw ysbaid dros dro i’r llanc oedd y rhyddhad ar y diwedd ym mreichiau’r gŵr hŷn. Dyma ddarn o waith trawiadol am gariad a thrawma seicolegol wedi ei sgwennu’n afaelgar. Trueni bod nifer o wallau gramadegol ynddo.

**Tegid – Toddi –** Ymson bachgen 17 oed sydd yn llythrennol yn toddi. Disgrifia’r broses hon, a’r argraff gorfforol mae’n ei chael arno, am yn ail ag adrodd am ddathliad pen-blwydd trychinebus, helyntion yn yr ysgol a’i berthynas gydag aelodau o’i deulu. Mae’n achwyn ei gŵyn am gael ei anwybyddu gan gyfeillion ysgol, ac am orddibyniaeth emosiynol ei dad (sydd wedi gadael ei fam) arno. Gellir gweld y toddi fel trosiad am ansicrwydd a hunandosturi yr arddegau. Ni fyddai hynny’n gwneud tegwch â Thegid, fodd bynnag. Mae’r modd ffwrdd â hi, ysgafala y cyflwynir y cyflwr o doddi, ynghyd â’r disgrifiadau gwyddonol bron o’r broses, yn cynnal rhyw fath o deimlad gwrthrychol, abswrd sydd ymhell o fod yn hunandosturiol. Nid un sy’n ymdrybaeddu ym mhroblemau a phoenau llencyndod yw Tegid. Yn hytrach mae’n eu gwylio, eu croniclo, ac yn dianc rhagddynt drwy drawsffurfiad nad yw’n ei ofni nac yn ei groesawu, ond yn hytrach yn ymddiddori ynddo.

**Tudur – Toddi –** Mae Macsen yn dioddef o salwch terfynol sydd yn peri iselder ysbryd difrifol iddo. Mae amgylchiadau yn ei orfodi i adael ei ystafell yn yr ysbyty, ac mae’n cerdded drwy strydoedd y ddinas ac i fyny i ben bryn gerllaw. Yno, daw ysbryd ei ddiweddar dad i gwrdd ag o, ac i roi cyngor iddo. Yng ngoleuni’r cyngor hwnnw, mae Macsen yn gweld y ddinas, a bywyd, mewn goleuni newydd, cadarnhaol. Dyma delyneg o stori, wedi ei hysgrifennu’n goeth ac yn uniongyrchol mewn Cymraeg graenus.